作者:吳潛
標題:沁園春
內容:落雁橫空，亂鴉投樹，孤村暮煙。有漁翁拖網，牧兒戴笠，行從水畔，唱過山前。雲閣還垂，雨低欲墮，何處行人喚渡船。蕭蕭處，更柴門草店，竹外松邊。悽然。倚馬停鞭。嘆客袂征衫歲月遷。既不緣富貴，功名系絆，非因妻子，田宅縈牽。只有寸心，難忘斯世，磊塊輪囷知者天。愁無奈，且三杯濁酒，一枕酣眠。